b'\n_START_ARTICLE_\nPetras Dvaranauskas\n_START_PARAGRAPH_\nPetras Dvaranauskas (lenk. Piotr Dworanowski, 1863 m. spalio 20 d. \xc5\xbde\xc4\x8dkalnio kaime, Barzd\xc5\xb3 vals\xc4\x8dius, \xc5\xa0aki\xc5\xb3 apskritis \xe2\x80\x93 1958 m. lapkri\xc4\x8dio 19 d. Barzd\xc5\xb3 kaime, \xc5\xa0aki\xc5\xb3 apskritis, palaidotas Marijampol\xc4\x97je) \xe2\x80\x93 Romos katalik\xc5\xb3 kunigas Lenkijoje ir Lietuvoje, spaudos bendradarbis, Lenkijos lietuvi\xc5\xb3 teisi\xc5\xb3 gyn\xc4\x97jas.\n_START_SECTION_\nBiografija\n_START_PARAGRAPH_\nMok\xc4\x97si Marijampol\xc4\x97s gimnazijoje ir Sein\xc5\xb3 kunig\xc5\xb3 seminarijoje. Teologijos magistro laipsniu baig\xc4\x97 Peterburgo dvasin\xc4\x97je akademij\xc4\x85. 1889 m. liepos 25 d. \xc4\xaf\xc5\xa1ventintas kunigu. 1889\xe2\x80\x931890 m. tarnavo Sein\xc5\xb3 katedroje vikaru ir aliumn\xc5\xb3 nuod\xc4\x97mklausiu. Vikaravo Seirijuose (1890\xe2\x80\x931891 m.), Slavikuose (1891\xe2\x80\x931892 m.), Vladislavove (1892\xe2\x80\x931895 m.) ir Raigarde (1895\xe2\x80\x931898 m.). Tarnavo klebonu Adamonyse (1898\xe2\x80\x931899 m.), Bu\xc5\xbeine (1899\xe2\x80\x931906 m.), Silvanonyse (1906 m.) ir Adamonyse (1906\xe2\x80\x931910 m.). 1910\xe2\x80\x931915 m. rezidentas Seinuose. 1915\xe2\x80\x931918 m. karo pab\xc4\x97geli\xc5\xb3 kapelionas Vorone\xc5\xbee. 1918\xe2\x80\x931939 m. v\xc4\x97l rezidentavo Seinuose. Slapyvard\xc5\xbeiu Daironas bendradarbiavo lietuvi\xc5\xa1koje spaudoje.\n_START_SECTION_\nLenkijos lietuvi\xc5\xb3 teisi\xc5\xb3 gyn\xc4\x97jas\n_START_PARAGRAPH_\nPo lenk\xc5\xb3-lietuvi\xc5\xb3 1918\xe2\x80\x931919 m. karinio konflikto reziduodamas Sein\xc5\xb3 bazilikoje ra\xc5\xa1\xc4\x97 Lom\xc5\xbeos vyskupui ir Vatikano nuncijui Lenkijoje, kad \xc5\xa1iame mieste ir apylink\xc4\x97se yra keli t\xc5\xabkstan\xc4\x8diai lietuvi\xc5\xb3 katalik\xc5\xb3, kuriais reikia pasir\xc5\xabpinti. 1919 m. lenk\xc5\xb3 tikintieji pra\xc5\xa1\xc4\x97 vyskupo i\xc5\xa1si\xc5\xb3sti P. Dvaranausk\xc4\x85 i\xc5\xa1 Sein\xc5\xb3. 1920 m. Balstog\xc4\x97s vaivadija informavo vyskupij\xc4\x85, kad kunigas, kapin\xc4\x97se savavali\xc5\xa1kai surink\xc4\x99s kelet\xc4\x85 \xc5\xa1imt\xc5\xb3 tikin\xc4\x8di\xc5\xb3j\xc5\xb3, netinkamai atsiliep\xc4\x97 apie Lenkijos valstyb\xc4\x99. Tais pa\xc4\x8diais metais ba\xc5\xbeny\xc4\x8dioje parei\xc5\xa1k\xc4\x99s, kad greitai nebebus kam lietuvi\xc5\xa1kai mokyti vaikus katekizmo._NEWLINE_1926 m. Suvalk\xc5\xb3 apskrities policija informavo savo vald\xc5\xbei\xc4\x85, kad kunigas agituoja kaimie\xc4\x8dius u\xc5\xbe lietuvi\xc5\xb3 kalbos pamokas mokyklose. 1926 m. Sein\xc5\xb3 apygardos prokuroras informavo vyskup\xc4\x85, kad tolimesnis P. Dvaranausko buvimas pasienyje su Lietuva yra nepageidaujamas. 1927 m. vasario m\xc4\x97n. Suvalk\xc5\xb3 apskrities vir\xc5\xa1ininkas \xc4\xafsak\xc4\x97 perkelti kunig\xc4\x85 \xc4\xaf Lom\xc5\xbeos arba Ostrolenkos apskrit\xc4\xaf ir, tik vyskupijai \xc4\xafsiki\xc5\xa1us, tai nebuvo \xc4\xafvykdyta._NEWLINE_1927 m. gruod\xc4\xaf jam u\xc5\xbed\xc4\x97tas nam\xc5\xb3 are\xc5\xa1tas, per krat\xc4\x85 rasti keli t\xc5\xabkstan\xc4\x8diai zlot\xc5\xb3 ir lit\xc5\xb3 bei lietuvi\xc5\xa1ka religin\xc4\x97 spauda. Policija \xc4\xaftar\xc4\x97 ruo\xc5\xa1iant antivalstybin\xc4\x99 akcij\xc4\x85. 1927 m. gruod\xc5\xbeio 14 d. Petras Dvaranauskas buvo deportuotas \xc4\xaf Lietuv\xc4\x85. Gyveno Pa\xc5\xbeaislio vienuolyne prie Kauno. Po Lenkijos-Lietuvos vyriausybi\xc5\xb3 konsultacij\xc5\xb3 jam ir keliems kitiem i\xc5\xa1tremtiesiems buvo leista sugr\xc4\xaf\xc5\xbeti. V\xc4\x97l atva\xc5\xbeiav\xc4\x99s \xc4\xaf Seinus, toliau dirbo pastoracin\xc4\xaf darb\xc4\x85. Buvo bandoma j\xc4\xaf i\xc5\xa1kelti \xc4\xaf kit\xc4\x85 vietov\xc4\x99, bet, u\xc5\xbestojus Vatikano nuncijui Lenkojoje, P. Dvaranauskas liko Sein\xc5\xb3 bazilikoje._NEWLINE_Paskutinius gyvenimo metus praleido Marijampol\xc4\x97je, bendraudamas su likimo draugu kanauninku Vincentu Vizgirda.'